b'\n_START_ARTICLE_\nAnaboliset steroidit\n_START_PARAGRAPH_\nAnaboliset steroidit, joita kutsutaan joissain tilanteissa anabolis-androgeenisiksi steroideiksi (AAS) ja yleiskieless\xc3\xa4 usein pelk\xc3\xa4st\xc3\xa4\xc3\xa4n steroideiksi, ovat testosteronin tapaan vaikuttavia hormonivalmisteita tai hormoneita. My\xc3\xb6s testosteroni luokitellaan anaboliseksi steroidiksi. Ne kuuluvat rakenteeltaan steroideihin ja osin vaikutuksiltaan androgeeneihin, eli mieshormoneihin. Anaboliset steroidit edist\xc3\xa4v\xc3\xa4t ensisijaisesti lihasten kasvua ja valkuaisaineiden muodostumista. T\xc3\xa4st\xc3\xa4 johtuu niiden muinaiskreikan kielest\xc3\xa4 johdettu rakentavaa tarkoittava nimitys anabolinen, koska ne edist\xc3\xa4v\xc3\xa4t kehon rakentavia toimintoja. Niill\xc3\xa4 on my\xc3\xb6s kyllin suurin annoksin muitakin vaikutuksia, kuten ruokahalun, punasolujen tuotannon kasvu, luiden kasvu ja miehille ominaisten eli androgeenisten piirteiden kehittyminen, kuten \xc3\xa4\xc3\xa4nen madaltuminen ja parran kasvu._NEWLINE_Vaikutustensa vuoksi anabolisia steroideja k\xc3\xa4ytet\xc3\xa4\xc3\xa4n joidenkin sairauksien hoidossa ja terapioissa, mutta my\xc3\xb6s urheilusuoritusta parantavina aineina ja dopingaineina etenkin voimaharjoittelussa ja kehonrakennuksessa._NEWLINE_Ei-l\xc3\xa4\xc3\xa4ketieteellisess\xc3\xa4 k\xc3\xa4yt\xc3\xb6ss\xc3\xa4, kuten dopingk\xc3\xa4yt\xc3\xb6ss\xc3\xa4 otetut m\xc3\xa4\xc3\xa4r\xc3\xa4t voivat olla jopa 10\xe2\x80\x93100-kertaisia l\xc3\xa4\xc3\xa4kek\xc3\xa4ytt\xc3\xb6\xc3\xb6n verrattuna. Anabolisten steroidien k\xc3\xa4yt\xc3\xb6st\xc3\xa4 suurissa m\xc3\xa4\xc3\xa4rin pitk\xc3\xa4ll\xc3\xa4 aikav\xc3\xa4lill\xc3\xa4 voi seurata pysyvi\xc3\xa4 ja jopa kuolettavia terveydellisi\xc3\xa4 haittoja, vaikka suurin osa sivuvaikutuksista onkin v\xc3\xa4liaikaisia ja vaarattomia. Useimmilla alle vuoden dopingaineita k\xc3\xa4ytt\xc3\xa4neill\xc3\xa4 ammattiurheilijoilla haittavaikutukset j\xc3\xa4\xc3\xa4v\xc3\xa4t v\xc3\xa4h\xc3\xa4isiksi._NEWLINE_Anabolisia steroideja k\xc3\xa4ytet\xc3\xa4\xc3\xa4n my\xc3\xb6s el\xc3\xa4inl\xc3\xa4\xc3\xa4ketieteess\xc3\xa4, dopingaineena kilpahevosilla ja mm. Yhdysvalloissa teuraskarjan lihasmassan kasvattamiseen. Niit\xc3\xa4 on my\xc3\xb6s l\xc3\xb6ytynyt lis\xc3\xa4ttyn\xc3\xa4 joistakin internetiss\xc3\xa4 myyt\xc3\xa4vist\xc3\xa4 ravintolisist\xc3\xa4 ilman lis\xc3\xa4tyist\xc3\xa4 anabolisista steroideista kertovia merkint\xc3\xb6j\xc3\xa4.\n_START_SECTION_\nVaikutusmekanismi\n_START_PARAGRAPH_\nRasvaliukoiset anaboliset steroidit l\xc3\xa4p\xc3\xa4isev\xc3\xa4t solukalvon eri puolilla kehon soluja. Ne vaikuttavat suoraan solujen tumaan, joka s\xc3\xa4\xc3\xa4telee keskeisesti solujen toimintaa, mutta ensin anaboliset steroidit sitoutuvat tumareseptoreiksi luokiteltaviin androgeenireseptoreihin (AR) solulimassa solun sis\xc3\xa4ll\xc3\xa4. Anabolisia steroideja sitova (aktivoitu) reseptori siirtyy satunnaisen liikkeen (diffuusion) avulla tuman sis\xc3\xa4lle, jossa se vaikuttaa DNA:han sitoutumalla siihen eri tavoin.  DNA-sitoutumisella anaboliset steroidit vaikuttavat solun geeniekspressioon, eli solun kykyyn ilmaista geenej\xc3\xa4\xc3\xa4n lukemalla niiden koodia ja tuottamalla niiden ohjeiden mukaan lopullisina geenituotteina proteiineja ja/tai RNA:ta lis\xc3\xa4\xc3\xa4ntyneesti, v\xc3\xa4hentyneesti tai muuten eri tavalla._NEWLINE_Anaboliset steroidit voivat my\xc3\xb6s saada aikaan muihin solun osiin v\xc3\xa4littyvi\xc3\xa4 viestiketjuja muunkin kuin vain geeniekspression kautta. Kemiallisesta rakenteestaan riippuen erilaiset anaboliset steroidit sitoutuvat eri affiniteeteill\xc3\xa4 AR:iin, eli toiset steroidit sitoutuvat helpommin kuin toiset._NEWLINE_Lopputuloksena edell\xc3\xa4 kuvattuja reittej\xc3\xa4 pitkin anaboliset steroidit kasvattavat lihaksia lis\xc3\xa4\xc3\xa4m\xc3\xa4ll\xc3\xa4 lihasten proteiinien tuottoa ja v\xc3\xa4hent\xc3\xa4m\xc3\xa4ll\xc3\xa4 kuntoilusuorituksen j\xc3\xa4lkeiseen palautumiseen vaadittavaa aikaa. Anaboliset steroidit est\xc3\xa4v\xc3\xa4t kortisoli-stressihormonin lihaksia pilkkovaa (katabolisoivaa) vaikutusta ja t\xc3\xa4m\xc3\xa4 on mahdollisesti p\xc3\xa4\xc3\xa4syy palautumisajan lyhentymiseen. Anaboliset steroidit my\xc3\xb6s lis\xc3\xa4\xc3\xa4v\xc3\xa4t solujen erikoistumista rasvasoluista lihassoluiksi, eli steroidit lis\xc3\xa4\xc3\xa4v\xc3\xa4t lihassolujen lukum\xc3\xa4\xc3\xa4r\xc3\xa4\xc3\xa4. Anaboliset steroidit my\xc3\xb6s parantavat kehonkoostumusta rasvaisesta lihaksikkaammaksi kehonrasvaa polttamalla, koska anaboliset steroidit lis\xc3\xa4\xc3\xa4v\xc3\xa4t kehon perustason energiankulutusta kasvattamalla lihasmassaa.\n_START_SECTION_\nK\xc3\xa4ytt\xc3\xb6\n_START_PARAGRAPH_\nAnabolisia steroideja k\xc3\xa4ytet\xc3\xa4\xc3\xa4n lihaspistoksina, suun kautta nieltyn\xc3\xa4, ihovoiteina ja laastareina aineesta ja k\xc3\xa4ytt\xc3\xb6tarkoituksesta riippuen. Testosteroni ei esim. vaikuta merkitt\xc3\xa4v\xc3\xa4sti suun kautta, joten sit\xc3\xa4 voidaan k\xc3\xa4ytt\xc3\xa4\xc3\xa4 sellaisenaan vain lihaspistoksina tai voiteena. Jotkin testosteronin esterit kuten undekaanihappo-esteri toimii nieltyn\xc3\xa4kin. Steroideja ei pistet\xc3\xa4 suoneen, ainoastaan lihaksiin. Usein k\xc3\xa4ytet\xc3\xa4\xc3\xa4n paksuja neuloja koska anaboliset steroidit ovat viskooseja ja pistokset tehd\xc3\xa4\xc3\xa4n isoon pakara- (g. maximus) tai ulompaan reisilihakseen (v. lateralis).\n_START_SECTION_\nHoidot\n_START_PARAGRAPH_\nAnabolisia steroideja k\xc3\xa4ytt\xc3\xa4v\xc3\xa4t hoidot voidaan jakaa anabolisiin (kehoa rakentaviin), androgeenisiin (miehent\xc3\xa4viin) ja muihin hoitoihin. Anabolisia steroideja k\xc3\xa4ytet\xc3\xa4\xc3\xa4n:\n_START_SECTION_\nToivotut vaikutukset\n_START_PARAGRAPH_\nMiesm\xc3\xa4isi\xc3\xa4 piirteit\xc3\xa4 aikaansaavat vaikutukset on lueteltu seuraavassa kappaleessa sivuvaikutuksiin vaikka ne voivat sukupuolenkorjauksessa toivottuja._NEWLINE_Yleisi\xc3\xa4 ja k\xc3\xa4ytt\xc3\xb6tarkoituksesta riippuen toivottuja vaikutuksia ovat lihasten nopea kasvu, voimakkuuden lis\xc3\xa4\xc3\xa4ntyminen, oman kehon lihasmassan ja voiman normaalin yl\xc3\xa4rajan ylitys, kehonkoostumuksen parantuminen rasvaisesta lihaksikkaaksi, kest\xc3\xa4vyyden parantuminen, palautumisen nopeutuminen urheilusuorituksesta ja urheiluvammasta, liikunnan lihasvaurioiden v\xc3\xa4heneminen, kivun keston parantuminen, luutiheyden kasvu (luuston keston parantuminen), veren hapenottokyvyn kasvu punasolujen lis\xc3\xa4\xc3\xa4ntymisen kautta (veren hematokriitin ja hemoglobiinin kasvu), lis\xc3\xa4\xc3\xa4ntynyt rasvanpoltto (lipolyysi) ja kehon glykogeenivarastojen lis\xc3\xa4\xc3\xa4ntyminen.\n_START_SECTION_\nHistoria\n_START_PARAGRAPH_\nAdolf Butenandt eristi ja kuvaili 1931 androsteronin, heikon mieshormonin, 15 000 litrasta ihmisvirtsaa. Hormonina vahvemman testosteronin kuvaili Enrest Lacquer 1935 eristetty\xc3\xa4\xc3\xa4n sit\xc3\xa4 10 mg 100 kg m\xc3\xa4\xc3\xa4r\xc3\xa4st\xc3\xa4 h\xc3\xa4r\xc3\xa4n kiveksist\xc3\xa4 Amsterdamissa. Samana vuonna sen syntetisoivat toisistaan riippumatta A. Butenandt G\xc3\xb6ttingeniss\xc3\xa4 ja viikkoa my\xc3\xb6hemmin Leopold Ru\xc5\xbei\xc4\x8dka Baselissa. 1935 Ru\xc5\xbei\xc4\x8dka ja h\xc3\xa4nen ty\xc3\xb6toverinsa tuottivat lis\xc3\xa4ksi ensimm\xc3\xa4iset synteettiset anaboliset steroidit: 17\xce\xb1-metyylitestosteronin, mestanolonin ja metandriolin. Osin n\xc3\xa4ist\xc3\xa4 l\xc3\xb6yd\xc3\xb6ist\xc3\xa4\xc3\xa4n johtuen Butenandt ja Ru\xc5\xbei\xc4\x8dka saivat jaetun kemian Nobel-palkinnon 1939._NEWLINE_Pian synteesien julkaisun j\xc3\xa4lkeen testosteronia alettiin k\xc3\xa4ytt\xc3\xa4m\xc3\xa4\xc3\xa4n ihon alaisina pellettein\xc3\xa4 ja pistoksina, johtuen sen toimimattomuudesta nieltyn\xc3\xa4. My\xc3\xb6s muita anabolisia steroideja otettiin k\xc3\xa4ytt\xc3\xb6\xc3\xb6n. Joitakin, kuten 17\xce\xb1-metyylitestosteronia k\xc3\xa4ytettiin suun kautta, mutta t\xc3\xa4m\xc3\xa4n aineen laaja k\xc3\xa4ytt\xc3\xb6 lopetettiin pian sen maksaa vaurioittavan vaikutuksen vuoksi. Aineita alettiin k\xc3\xa4ytt\xc3\xa4m\xc3\xa4\xc3\xa4n miesten sukupuolielinten alikehittyneisyyden (hypogonadismin) eri muotojen hoitoon. 1956 menness\xc3\xa4 256 anabolista steroidia ynn\xc3\xa4 muuta mieshormonia oli kuvattu kirjallisuudessa ja 1976 m\xc3\xa4\xc3\xa4r\xc3\xa4 oli jo yli 1000._NEWLINE_Steroideja k\xc3\xa4yttiv\xc3\xa4t tiett\xc3\xa4v\xc3\xa4sti ensimm\xc3\xa4isin\xc3\xa4 maailmassa lihasmassan lis\xc3\xa4\xc3\xa4miseen 1940-luvun lopulla USA:n l\xc3\xa4nsirannikolla jotkin kehonrakentajat. J\xc3\xa4rjestelm\xc3\xa4llinen dopingk\xc3\xa4ytt\xc3\xb6 urheilussa alkoi mahdollisesti 1954 Neuvostoliiton toimesta. Anabolisten steroidien urheiluk\xc3\xa4yt\xc3\xb6n edell\xc3\xa4k\xc3\xa4vij\xc3\xa4n\xc3\xa4 my\xc3\xb6hemmin toiminut l\xc3\xa4\xc3\xa4k\xc3\xa4ri John Bosley Ziegler kuvaili tuolloin neuvostoliittolaisten testosteronin k\xc3\xa4ytt\xc3\xb6\xc3\xa4 Wieniss\xc3\xa4 1954 j\xc3\xa4rjestetyiss\xc3\xa4 painonnoston maailmanmestaruuskilpailuissa. 1959 Ziegler suoritti anabolisilla steroideilla kokeita antamalla niit\xc3\xa4 urheilijoille. 1965 menness\xc3\xa4 aineiden k\xc3\xa4ytt\xc3\xb6 oli levinnyt laajalle kehonrakentajien ja muiden urheilijoiden joukkoon. Kansainv\xc3\xa4linen olympiakomitea kielsi anabolisten steroidien k\xc3\xa4yt\xc3\xb6n 1974 alkaen olympialaisissa, jolloin niit\xc3\xa4 k\xc3\xa4ytettiin laajalti eri olympialajeissa._NEWLINE_Kiellot urheilulajeissa ja dopingtestaus johtivat uusien steroidin johdannaisten kehitt\xc3\xa4miseen, joita standardisoidut suppeat testit eiv\xc3\xa4t pystyisi havaitsemaan. 2003 l\xc3\xb6ydettiin tetrahydrogestrinoni (THG), joka oli ensimm\xc3\xa4inen tunnettu designersteroidi, eli anabolinen steroidi jota ei oltu kehitetty l\xc3\xa4\xc3\xa4ketieteelliseen k\xc3\xa4ytt\xc3\xb6\xc3\xb6n l\xc3\xa4\xc3\xa4keyrityksen toimesta. THG:t\xc3\xa4 voidaan valmistaa gestrinonin kolmoissidoksen pelkist\xc3\xa4m\xc3\xa4ll\xc3\xa4.\n_START_SECTION_\nYleisi\xc3\xa4 anabolisia steroideja\n_START_PARAGRAPH_\nYleisesti l\xc3\xa4\xc3\xa4kkein\xc3\xa4 k\xc3\xa4ytettyj\xc3\xa4 anabolisia steroideja ovat mm. testosteroni ja useat sen esterit, kuten testosteroniundekanoaatti, testosteronienantaatti, testosteronisypionaatti ja testosteronipropionaatti, joissa testosteronin hiilen 17\xce\xb2 hydroksyyliryhm\xc3\xa4 on ester\xc3\xb6ity. L\xc3\xa4\xc3\xa4kek\xc3\xa4yt\xc3\xb6n nandroloniestereit\xc3\xa4 ovat nandrolonidekanoaatti ja nandrolonifenyylipropionaatti. Muita aineita ovat stanotsololi, metandienoni._NEWLINE_On my\xc3\xb6s designersteroideja, joita ei k\xc3\xa4ytet\xc3\xa4 l\xc3\xa4\xc3\xa4ketieteess\xc3\xa4. N\xc3\xa4ist\xc3\xa4 esimerkkej\xc3\xa4 ovat trenbolonienanthaatti, desoksimetyylitestosteroni, tetrahydrogestrinoni ja metyylistenboloni._NEWLINE_El\xc3\xa4inl\xc3\xa4\xc3\xa4ketieteess\xc3\xa4 k\xc3\xa4ytet\xc3\xa4\xc3\xa4n mm. boldenonia ja trenbolonia. Rehuun lis\xc3\xa4tty\xc3\xa4 trenboloniasetaattia k\xc3\xa4ytet\xc3\xa4\xc3\xa4n Yhdysvalloissa laajalti teuraskarjan lihasmassan lis\xc3\xa4ykseen._NEWLINE_Lihasmassan lis\xc3\xa4ykseen yleisesti suun kautta k\xc3\xa4ytettyj\xc3\xa4 anabolisia steroideja ovat mm. metandienoni, metyylitestosteroni, oksandroloni, oksimetoloni, stanotsololi, etyylistrenoli, fluoksimesteroni ja danazoli. Lihaspistoksin otettuja ovat mm. testosteroni, nandroloni, boldenoni, metenoloni, trenboloni, stanotsololi ja drostanoloni (dromostanoloni).'